## El Museu de les Ciències celebra la final del concurs escolar ‘Cristal·lització a l’escola’

*** Un total de 47 equips han presentat els seus projectes de creixement de cristalls al jurat**

El Museu de les Ciències ha celebrat la final del concurs escolar ‘Cristal·lització a l’escola’ amb la presentació al jurat dels 47 projectes finalistes en el saló d’Arcs convertit en fira científica.

El primer premi ha sigut per a l’equip d’estudiants de l’IES Clara Campoamor d’Alaquàs, el segon premi per al projecte presentat per l’equip del Col·legi Sant Vicent Ferrer Maristes de Cullera i el tercer premi ha reconegut el treball exposat pel grup escolar del Col·legi de Nuestra Señora de los Desamparados de València. Els cristalls guanyadors formaran part d’una exposició en el carrer Menor del Museu de les Ciències.

Quant als premis especials, el premi al cristall més original ha sigut per a l’equip de l’IES Clara Campoamor d’Alaquàs, el premi al millor ADP pur per al Col·legi Nuestra Señora de los Desamparados de València i el premi al millor vídeo per al grup d’estudiants del Col·legi Mantellate de València.

A més, el premi del públic al millor projecte l’ha aconseguit l’equip IES Serra de Mariola de Muro de Alcoy, centre que també ha repetit amb el premi al millor quadern de laboratori. En la categoria de millor pòster el premi ha sigut per a l’IES Francisco Ribalta de Castelló mentres que l’equip de l’IES Balears de València ha sigut reconegut amb el premi al millor cristall. El premi a la composició més original ha sigut per a l’IES Salvador Gadea d’Aldaia i el de millor exposició per a l’equip del Col·legi Liceo de Benicàssim.

La Ciutat de les Arts i les Ciències, la Universitat Jaume I de Castelló i el Museu d’Història Natural de la Universitat de València, l’Institut de Ciència Molecular i el Grup Especialitzat de Cristal·lografia i Creixement Cristal·lí del Grup Mixt de la Reial Societat Espanyola de Química i Reial Societat Espanyola de Física, han col·laborat un any més en l’organització d’este concurs dirigit a estudiants de segon cicle de Secundària i Batxillerat als quals se’ls proposa fer experiments de creixement de cristalls en els seus centres escolars, que després presenten en la final del Museu de les Ciències.

Fecha: 30/05/2025